**SELETUSKIRI**

**Kanepi Vallavolikogu otsuse eelnõule „Asustusjaotuse muutmine ajaloolise külanime ennistamiseks“**

**1. SISSEJUHATUS**

**1.1 Volitusnorm**

Kohaliku omavalitsuse korralduse seadus § 22 lõike 1 punkt 37, Eesti territooriumi haldusjaotuse seadus § 6 lõige 5, kohanimeseadus § 5 lõike 1 punkti 3, § 7 lõike 2 punkti 2 ja lõike 6, Vabariigi Valitsuse 2004.aaasta 25. novembri määruse nr 355 „Asustusüksuse liigi, nime ja lahkmejoonte määramise alused ja kord“ § 6 lõiked 1, 3 ja 4, § 10 lõike 4 ja § 11 lõiked 1, 4 ja 6 .

**1.2 Sisukokkuvõte**

27.08.2019 esitasid Erastvere ja Soodoma küladega seotud inimesed 100 allkirjaga taotluse ajaloolise Erastvere külanime ennistamiseks ENSV kohanimekomisjoni poolt 1977. aastal pandud pilkenime Soodoma asemele. Taotluse kohaselt soovitakse külanime ennistamist, kuna ajalooliselt on praeguse Soodoma küla territooriumi nimeks olnud Erastvere. Endise Erastvere valla keskus jääb praeguse Soodoma küla keskuse alale, senini tegutseb Soodoma küla keskuses oma ajaloolise nime säilitanud Erastvere raamatukogu-külakeskus. 1977. aastal antud külanime Soodoma ei ole kunagi läbi ajaloo olnud Erastvere endises vallas külade nimeks, Soodomaks kutsuti pilkena Erastvere vallas asunud rida popsitalusid.

Kanepi Vallavolikogu 17.10.2019 otsusega nr 39 otsustati algatada Kanepi valla asustusjaotuse lahkmejoonte muutmine ajaloolise Erastvere küla nime taastamiseks Soodoma küla territooriumil. Teade menetluse algatamisest avaldati Kanepi valla kodulehel ja kohalikus ajalehes Kanepi Teataja. Arvamusi ja ettepanekuid oodati hiljemalt 18. märtsiks 2020, ühtegi arvamust või protesti ei laekunud.

**2. EELNÕU SISU JA VÕRDLEV ANALÜÜS**

Asustusjaotuse muutmise dokumentatsioon koosneb esituskirjast, kohaliku omavalitsuse volikogu otsusest lahkmejoonte muutmise taotlemiseks ja vastavast seletuskirjast, katastrikaardi väljavõttel esitatud lahkmejoonte muutmise ettepanekust, ülevaatest eelnõu avalikustamise käigus esitatud arvamustest, ettepanekutest ja protestidest koos kohaliku omavalitsuse volikogu seisukohaga nende suhtes.

Volikogu otsuse eelnõu koosneb kolmest punktist.

Otsuse esimese punktis sedastatakse taotluse sisu, milleks on Kanepi valla asustusjaotuse lahkmejoonte muutmine ajaloolise Erastvere küla nime taastamiseks Soodoma küla territooriumil Erastvere ja Soodoma küla liitmise teel senistes lahkmejoonte piirides.

Otsuse teises punktis määratakse otsuse jõustumise aeg ning otsuse kolmandas punktis selgitatakse otsuse vaidlustamise viisi.

**2.1 Asustusjaotuse muutmise vajadus**

Erastvere mõisa on esmakordselt mainitud 1452 aastal. Ei ole teada, kas Erastvere kohanimi pärineb mõisast või külast, kuid 400 aastat tagasi olid mõis ja küla juba ühenimelised. Kohanimede uurija Evar Saar on pidanud võimalikuks, et Erastvere nimi pärineb juba 1800-1700 aastat vanast ale- ja vere- nimeliste külade tegemise lainest ning mõis on oma nime saanud küla järgi.[[1]](#footnote-1)

Erastvere küla erinevaid piirkondi on nimetatud väikekülade, tänapäeva mõistes talurühmade nimedega. Erastvere mõis paikneb ajaloolisest külakeskusest- Erastvere Suurkülast, kus asusid vallamaja, kool, sidejaoskond, linnulennult kolme kilomeetri kaugusel. Mõisasüdant ei ole ajalooliselt nimetatud Erastvere külaks, küla asus küll mõisa maadel, kuid paiknes mõisast eraldi. 1938. aasta haldusreformi ajal muudeti Erastvere vald Kanepi vallaks, uueks vallakeskuseks sai Kanepi, Erastvere küla aga jäi oma vanades piirides alles. Erastvere mõisahoones avati 20. juulil 1926 vanadekodu, küll väikese pausiga, kuid hoolekande teenust osutatakse seal tänini. Mõisahoone ise lammutati aastal 1972, vanale vundamendile ehitati uus hooldekodu hoone. Säilinud on mõisa park, mõned abihooned ja taastatud kujul on pargis kabel- kirik ja Ungern-Sternbergide pärand-perekonnakalmistu.

1977. aastal Eesti NSV Ülemnõukogu Presiidiumi poolt maa-asulate nimekirja kinnitamisega kaotati käibest enam kui pooled seni kasutuses olnud asulanimed (u 7400-st jäi järele 3500), nende

hulgas palju põliseid nimesid, mille kirjalik esmamainimine ulatub sajandite taha, isegi kuni

aastani 1242.[[2]](#footnote-2) Sama saatus tabas ka ajaloolist Erastvere küla. Mõisasüda, mida faktiliselt selleks ajaks enam ei eksisteerinud, jäi nimega Erastvere küla. Senine küla keskus ja seda ümbritsevad alad said nimeks Soodoma. Nimetus „Soodoma“ oli pilkenimena kasutuses küla keskuse lähedal paikneva popsitalude rea kohta. Miks, kuidas ja kes 1977 aastal otsustas Erastvere Suurküla jagada nii, et vana küla keskus sai nimeks Soodoma, ei ole kahjuks teada. Ka külarahva kogutud protestiallkirju ei võtnud keegi vastu.[[3]](#footnote-3)

Erastvere küla ajalugu on pikk ja väärikas, siit on pärit mitmed Eesti kultuuriloolises ajaloos olulist rolli omavad isikud, mainigem siinkohal riigimehi August Arras, Konrad Arras, Paul Leis ja luuletajat Juhan Weizenberg. Küla on nii varem kui praegu silmapaistev elava seltsitegevusega. Täna tegutseb külas MTÜ Päri Selts, toimuvad erinevad kogukonnaüritused, iga-aastaselt korraldatakse külapäeva. Erastvere ajaloo on raamatuks vorminud PhD Milvi Hirvlaane.[[4]](#footnote-4) Kohanimel on oluline roll kohalikus identiteedis, juured on need, mis seovad meid kohaga. Seda isegi siis, kui ise oleme kaugel. Kohanimenõukogu on pidanud vajalikuks rõhutada ajalooliste külade/külanimede ennistamise olulisust.[[5]](#footnote-5) Võõrastele amüsantne nimi Soodoma tekitab küla elanikes endis jätkuvalt hämmingut. Seda enam, et nime kasutusele võtule puudub loogiline ja arusaadav selgitus. Läbi aja on omakeskis arutatud võimalust Erastvere küla nime taastamiseks, ettepanekuks vormus see 13.07.2019 toimunud külapäeval, kus muuhulgas esitleti eelmainitud Erastvere piirkonna ajalugu käsitlevat raamatut „Erastvere raamat.“

**2.2 Muudetavate asustusüksuste elanike arv**

Muudetavate asustusüksuste elanike arv on esitatud nii praegustes piirides Erastvere ja Soodoma küla kohta, kui asustusjaotuse muutmise teel moodustuva asustusüksuse kohta.

Andmed elanike arvu kohta soo- ja vanuserühmade lõikes on kajastatud seisuga 01.01.2020.

**Praeguse Erastvere küla elanike arvuline koosseis soo- ja vanuserühmade lõikes**

|  |  |  |  |
| --- | --- | --- | --- |
| **Vanuserühm** | **Elanike arv** | **Naised** | **Mehed** |
| 0-7 aastased | 14 | 9 | 5 |
| 8-20 aastased | 19 | 12 | 7 |
| 21-30 aastased | 11 | 6 | 5 |
| 31-50 aastased | 40 | 15 | 25 |
| 51-70 aastased | 24 | 11 | 13 |
| 71-80 aastased | 10 | 5 | 5 |
| 81-90 aastased | 5 | 4 | 1 |
| 91 ja enam aastased | 0 | 0 | 0 |
| **KOKKU** | **123** | **62** | **61** |

**Praeguse Soodoma küla elanike arvuline koosseis soo- ja vanuserühmade lõikes**

|  |  |  |  |
| --- | --- | --- | --- |
| **Vanuserühm** | **Elanike arv** | **Naised** | **Mehed** |
| 0-7 aastased | 19 | 8 | 11 |
| 8-20 aastased | 24 | 11 | 13 |
| 21-30 aastased | 24 | 13 | 11 |
| 31-50 aastased | 41 | 18 | 23 |
| 51-70 aastased | 32 | 14 | 18 |
| 71-80 aastased | 15 | 9 | 6 |
| 81-90 aastased | 5 | 4 | 1 |
| 91 ja enam aastased | 0 | 0 | 0 |
| **KOKKU** | **160** | **77** | **83** |

**Moodustatava Erastvere küla elanike arvuline koosseis soo- ja vanuserühmade lõikes**

|  |  |  |  |
| --- | --- | --- | --- |
| **Vanuserühm** | **Elanike arv** | **Naised** | **Mehed** |
| 0-7 aastased | 33 | 17 | 16 |
| 8-20 aastased | 43 | 23 | 20 |
| 21-30 aastased | 35 | 19 | 16 |
| 31-50 aastased | 81 | 33 | 48 |
| 51-70 aastased | 56 | 25 | 31 |
| 71-80 aastased | 25 | 14 | 11 |
| 81-90 aastased | 10 | 8 | 2 |
| 91 ja enam aastased | 0 | 0 | 0 |
| **KOKKU** | **283** | **139** | **144** |

**2.3 Asustusjaotuse lahkmejoonte kirjeldus**

Vabariigi Valitsuse 25.11.2004. määruse nr 355 „Asustusüksuse liigi, nime ja lahkmejoonte määramise alused ja kord“ § 11 lõike 3 kohaselt lisatakse asutusjaotuse muutmise dokumentatsioonile lahkmejoone kirjeldus, mis sisaldab lahkmejoone kulgemise kirjeldust looduslike ja tehislike maastikuobjektide ning katastriüksuste piiride ja vajadusel ka halduspiiride suhtes. Sama määruse § 10 lõige 4 sedastab, et lahkmejoonte muutmise ettepanekut ja lahkmejoonte kirjeldust ei koostata, kui olemasolevad asustusüksused ühinevad või kui muudetakse ainult asustusüksuse nime ja/või liiki.

Erastvere küla nime taastamisega Soodoma küla territooriumil ei muudeta Erastvere või Soodoma küla kehtivat asustusüksuste välispiiri muus osas kui külade omavahelise piiri kaotamine. Seetõttu kohaldatakse asustusjaotuse muutmise dokumentatsioonile määruse Asustusüksuse liigi, nime ja lahkmejoonte määramise alused ja kord § 10 lõikes 4 sätestatut.

**2.4 Asustusjaotuse muutmise eeltoimingud**

Vastavalt Vabariigi Valitsuse 25. novembri 2004 määruse nr 335 „Asustusüksuse liigi, nime ja lahkmejoonte määramise alused ja kord” §-le 10 tuleb kohalikul omavalitsusel läbi viia eeltoimingud asustusjaotuse muutmise taotlemiseks.

Arvestades muudetaval territooriumiosal paiknevate kinnisasjade ja elanike rohkust, ei teavitanud Kanepi Vallavalitsus Erastvere ja Soodoma küla elanikke muutusest individuaalselt, vaid info edastati avalike kanalite kaudu. Kanepi Vallavolikogu 17.10.2019 otsusega nr 39 otsustati algatada Kanepi valla asustusjaotuse lahkmejoonte muutmine ajaloolise Erastvere küla nime taastamiseks Soodoma küla territooriumil. Volikogu otsusele oli lisatud lahkmejoonte muutmise ettepanek kaardil. Vallavalitsus avaldas asustusjaotuse muutmise menetluse algatamise kohta teate 2020 aasta veebruari kuus Kanepi valla veebilehel ja ajalehes Kanepi Teataja. Avaldatud teates paluti kõigil asjaomaste külade territooriumil elavatel alalistel elanikel või kinnisasja omanikel esitada arvamusi või ettepanekuid Erastvere küla asustusjaotuse muutmise kohta, mille tulemusena kavandatakse taastada Soodoma küla territooriumil endine Erastvere küla. Ühtegi arvamust või ettepanekut vallavalitsusele ei esitatud.

Vastavalt Vabariigi Valitsuse 25. novembri 2004 määruse nr 335 „Asustusüksuse liigi, nime ja lahkmejoonte määramise alused ja kord” § 10 lõikele 5 avalikustatakse volikogu otsuse eelnõu koos seletuskirjaga ning lahkmejoonte kirjeldusega katastrikaardil Kanepi valla veebilehel. Vallavalitsus valmistas eelnimetatud materjalid ette ning need avaldati Kanepi valla veebilehel … septembril 2020. Kõigil asjaomasel territooriumiosal elavatel alalistel elanikel või kinnisasja omanikel oli kuni …..oktoobrini 2020 õigus esitada eelnõu kohta ettepanekuid, arvamusi ja proteste.

**3. EELNÕU VASTAVUS EUROOPA LIIDU ÕIGUSELE NING OTSUSE MÕJUD**

Eelnõu ei oma Euroopa Liidu õigusega puutumust.

**4. OTSUSE RAKENDAMISEGA SEOTUD TEGEVUSED**

Muudatuse jõustumise järel on vaja muuta kõnealuses piirkonnas asuva maaüksuse ja hoonete koha-aadresse vastavalt uuele külade lahkmejoontele, millest elanikud on teadlikud olles ise esitanud taotluse asustusjaotuse muutmiseks ning olles kaasatud avatud menetluse kaudu. Määruse rakendamisega kaasnevad tegevused ja kulud Maa-ametile, kellel tuleb kanda asustusüksuste uued lahkmejooned katastrikaardile. Nimetatud tegevus kuulub Maa-ameti pädevusse ning Maa-ametil on olemas selleks vajalik ressurss. Asjaajamise ja registrite arvestuse korrastamise muud kulud kannab Kanepi vald.

Seletuskirja koostaja: Katrin Slungin, vallasekretäri abi +3727976310, katrin@kanepi.ee

Kaido Kõiv

volikogu esimees

1. E. Saar. Kuis Soodoma külä nime sai. Uma Leht nr 18, 26.08.2008 [↑](#footnote-ref-1)
2. Kohanimekorralduse valdkonna arengukava aastateks 2013-2017. Siseministeerium. 27.09.2012, lk 6 [↑](#footnote-ref-2)
3. M. Hirvlaane. Erastvere raamat. Bookmill 2019, lk 206 [↑](#footnote-ref-3)
4. M. Hirvlaane. Erastvere raamat. Bookmill 2019 [↑](#footnote-ref-4)
5. Kohanimekorralduse valdkonna arengukava aastateks 2013-2017. Siseministeerium. 27.09.2012, lk 6 [↑](#footnote-ref-5)